Metsavahi Kinnisvara OÜ võrgulepingu tüüptingimused

# ÜLDSÄTTED

* 1. Gaasi võrgulepingu tüüptingimused (edaspidi Tüüptingimused) reguleerivad võrguteenuse osutamist Metsavahi Kinnisvara OÜ, äriregistri kood 12578052, aadress Keava 3-15 Tallinn, e-post [info@metsavahi.ee](mailto:info@metsavahi.ee), telefon +372 511 1184 (edaspidi Võrguettevõtja), poolt tema võrgupiirkonnas asuvale gaasi võrguteenuse tarbijale (edaspidi Tarbija). Edaspidi Võrguettevõtja ja Tarbija on nimetatud eraldi Pool või koos Pooled. Tüüptingimused on võrgulepingu lahutamatu osa. Tüüptingimused kehtivad sõlmitavate lepingute ja kõikide varem sõlmitud lepingute kohta, vastuolu korral võetakse aluseks hetkel kehtivad Tüüptingimused.
  2. Võrguettevõtjal on õigus ühepoolselt muuta Tüüptingimusi, kooskõlastades ja avalikustades uued Tüüptingimused seaduses sätestatud korras. Uute Tüüptingimustega mittenõustumise korral on tarbijal õigus leping üles öelda.

# LEPINGU ESE

2.1 Lepingu esemeks on Võrguettevõtjale kuuluva gaasijaotusvõrgu kaudu Tarbijale gaasi jaotamine, tarbitud gaasi koguse mõõtmine ja mõõteandmete andmevahetusplatvormile edastamine. Gaas on igasugune gaasijaotusvõrgu kaudu edastatav gaas, sh maagaas, biometaan, biomassist saadav gaas ja muud liiki gaas, kui see vastab gaasi kvaliteedinõuetele ning seda saab tehniliselt ja ohutult sisestada jaotusvõrku ning selle kaudu edastada. Gaas, mida võrguettevõtja jaotab, on lõhnastatud.

2.2 Gaas loetakse Võrguettevõtja poolt üleantuks ja Tarbija poolt vastuvõetuks liitumispunktis. Liitumispunkt on elamut varustava gaasitorustiku ühenduspunkt Võrguettevõtja gaasivõrguga. Läbides liitumispunkti läheb gaasi omandiõigus Võrguettevõtjalt üle Tarbijale.

* 1. . Võrguettevõtja vastutab võrgust tarbitava gaasi koguse mõõtmise, mõõteandmete kogumise ja töötlemise eest, edastab andmed andmevahetusplatvormile vastavalt gaasituru toimimise võrgueeskirjale. Võrguettevõtja tagab Maagaasiseaduses ettenähtud juhtudel mõõtepunkti varustamise kaugloetava arvestiga. Võrguettevõtja tagab mõõtevahendite nõuetekohase hoolduse ja korrasoleku. Kui mõõtevahend ei vasta seadusest tulenevatele või tehnilistele nõuetele, vahetab võrguettevõtja mõõtevahendi nõuetele vastava mõõtevahendi vastu välja. Mõõtevahendi väljavahetamise kulud kannab Võrguettevõtja, välja arvatud juhul, kui mõõtevahendi hävimine või kahjustumine on tingitud Tarbija tegevusest või tegevusetusest.
  2. Poolte omandis, vastutusel ja teenindada oleva gaasitorustiku piir ning liitumispunkt määratakse piiritlusaktiga. Omaniku muutumisel jääb käesolev piiritlusakt järjepidevalt kehtima uue omaniku suhtes.
  3. Pooled tagavad, et nende omandis või valduses olevad gaasipaigaldised vastavad õigusaktidele, standarditele ja eeskirjadele. Võrguettevõtja vastutab ja tagab temale kuuluva võrgu korrasoleku, hooldamise ja nõuetele vastavuse eest kuni liitumispunktini. Tarbija vastutab ja tagab tarbijapaigaldise korrasoleku, hooldamise ja selle nõuetele vastavuse eest alates liitumispunktist.
  4. Tarbija on kohustatud tema hoones või kinnistul asuvaid võrguteenuse osutamiseks ja gaasi koguse mõõtmiseks vajalikke seadmeid valdama heaperemehelikult ja tagama nende puutumatuse, järgides muuhulgas võrguettevõtja juhiseid ning võtma kasutusele mõistlikke meetmeid, et mitte ohustada seadmete säilimist ja rikkumatust. Tarbija on kohustatud teatama Võrguettevõtjale viivitamatult nimetatud seadmete kahjustustest või hävimisest, samuti mõõtevahendi ja plommi vigastustest ja näitude mõjutamisest või moonutamisest. Mõõtevahendi erakorraline taatlus toimub vastavalt kehtivatele seadustele.
  5. Tarbija on kohustatud tagama Võrguettevõtjale või tema poolt volitatud isikutele mõõteseadmetele ligipääsu gaasi koguse korrektse mõõtmise tagamiseks ja muude võrguteenuse osutamisega seotud toimingute tegemiseks, sh mõõtevahendi seisukorra hindamiseks ja kontrollnäidu fikseerimiseks. Tarbija on kohustatud tagama ligipääsu seadmetele mõlemale poolele sobival ajal hiljemalt 10 kalendripäeva jooksul alates Võrguettevõtja poolt sellekohase teate saatmist. Kontrollnäidu fikseerimise eesmärgil võib võrguettevõtja seadmetele ligipääsu taotleda ette teatamata.
  6. Võrguettevõtja osutab Tarbijale võrguteenust õigusaktides, liitumislepingus ning võrgulepingus sätestatud tingimustel.
  7. Võrguettevõtja tagab Tarbija liitumispunktis gaasi tarbimisrežiimi vastavalt sõlmitud Lepingule.
  8. Võrguettevõtja avalikustab gaasi kvaliteedi põhinäitajad ning pakutavate hooldusteenuste hinnad oma kodulehel www.metsavahi.ee.

# 3 GAASI KOGUSE MÕÕTMINE

3.1 Tarbija kohustub teatama Võrguettevõtjale arvestuskuu lõpu seisuga mõõtja näidud arvestusperioodi 27. kuupäevast kuni järgneva kuu 2. kuupäevani, kui ei ole kokku lepitud teisiti. Näitu teatatakse võrgulepingus toodud e-posti aadressil. Juhul kui tarbimiskoha mõõtepunkt on varustatud kaugloetava arvestiga, ei pea Tarbija näitu teatama. Kui Tarbija ei ole teatanud mõõtevahendi näitu õigeaegselt või kui mõõtevahendiga ei olnud võimalik tarbitud gaasikogust mõõta näiteks mõõtevahendi remondi või taatlemise tõttu, määratakse antud arvestusperioodil tarbitud gaasi kogus prognoosimise teel, lähtudes analoogse tarbimisperioodi keskmisest gaasitarbimisest. Tarbija kohustub teatama näitu võrgulepingu algamise ja lõppemise päeval.

3.2 Mõõtevahendi kontrollnäidu saamisel või Tarbija poolt mõõtevahendi näidu teatamisel korrigeerib Võrguettevõtja Tarbija tarbimisandmeid vastavalt tegelikult tarbitud gaasi kogusele järgmiselt: kui mõõtevahendi tegelik näit on väiksem kui viimasena Tarbija poolt teatatud või võrguettevõtja poolt prognoositud näit (vastavalt kumb on hilisem), korrigeerib võrguettevõtja andmevahetusplatvormis Tarbija tarbimisandmeid vastavalt tegelikult tarbitud kogustele. Arve esitaja teostab Tarbija poolt võrgutasu, aktsiisi ja varumakse eest tasutud summade ümberarvestuse viimase kolme kalendrikuu gaasi koguse ulatuses. Ülejäänud gaasi koguse osas teostatakse ümberarvestus üksnes juhul, kui tarbimisandmete korrigeerimise vajadus ei ole tingitud Tarbija poolt lepingust tuleneva kohustuse mittekohasest täitmisest. Tarbitud gaasi koguse korrigeerimise tulemusel selgunud enammakstud summa loetakse üldjuhul Tarbija poolt tasutud ettemaksuks; kui mõõtevahendi tegelik näit on suurem kui viimasena Tarbija poolt teatatud või võrguettevõtja poolt prognoositud näit (vastavalt kumb on hilisem), loetakse näitude vahe täies ulatuses viimasel kalendrikuul tarbitud gaasi koguseks.

4. GAASI, VÕRGUTASU, AKTSIISi ja GAASIVARUMAKSE EEST TASUMINE

4.1 Võrgutasu on Võrguettevõtja poolt kooskõlastatud Konkurentsiametiga. Võrgutasu hinna muutustest teavitab Võrguettevõtja Tarbijat e-posti teel ja oma kodulehel vastavalt õigusaktidega kehtestatud etteteatamisajale.

4.2 Tarbija tasub Võrguettevõtjale võrgutasu ja muud tasud, mis tulenevad võrgulepingust, vastavalt hinnakirjale ja tarbitud gaasi kogusele. Tarbitud gaasi kogused väljendatakse arvel kilovatt-tundides (kWh) ja kuupmeetrites (m3).

4.3 Tarbija tasub Võrguettevõtjale gaasi eest vastavalt hinnakirjale ja tarbitud gaasi kogusele, kus võrgutasu aluseks olev kogus korrutatakse hinnaga. Tarbitud gaasi kogused väljendatakse arvel kuupmeetrites (m3).

4.4 Tarbija tasub võrguettevõtjale aktsiisi ja gaasivarumakset vastavalt kehtivatele õigusaktidele.

4.5 Võrguettevõtja esitab Tarbijale arve igakuiselt hiljemalt 07. kuupäeval kui ei ole kokku lepitud teisiti.

4.6 Kui arve summa on väiksem kui 5 eurot, on arve esitajal õigus jätta arve esitamata ning lisada nimetatud summa järgmisele väljastatavale arvele.

4.7 Tarbija tasub arve esitajale võrgutasu ja maksud, sealhulgas aktsiisi ja varumakse, ning muud võrgulepingust tulenevad tasud arvel märgitud maksetähtajaks.

4.8 Arve loetakse tasutuks päeval, millal arvel märgitud summa laekub arve esitaja arvelduskontole. Kui Tarbija ei tasu arve esitaja poolt esitatud arvet tähtaegselt, on võrguettevõtjal õigus nõuda tarbijalt tasumata summalt viivist 0,06% päevas. Lisaks viivisele võib arve esitaja nõuda kliendilt sissenõudmiskulude hüvitamist vastavalt seadusele. Kui Tarbija peab tasuma lisaks rahalisele põhikohustusele viivist või sissenõudmiskulusid, loetakse esmalt tasutuks sissenõudmiskulud ja viivis ning seejärel rahaline põhikohustus.

5. GAASIVARUSTUSE KATKESTAMINE

5.1 Võrguettevõtjal on õigus katkestada võrguühendus Tarbijale ette teatamata, kui on ohustatud inimeste elu, tervis, vara või keskkond.

5.2 Võrguettevõtjal on õigus katkestada võrguühendus viivitamata:

5.2.1 gaasi ebaseadusliku kasutamise tuvastamise hetkest alates, kui Tarbija on rikkunud gaasiarvestit või takistab muul viisil tarbitava gaasi mõõtmist;

5.2.2 hädaolukorras kehtestatud gaasinõudluse kohustusliku vähendamise meedet rikkunud turuosalisel.

5.3 Võrguettevõtjal on õigus katkestada gaasivarustus, teatades sellest Tarbijale vähemalt seitse päeva ette, kui:

5.3.1 tarbijapaigaldis halvendab teise tarbija gaasiga varustamist või võrgu tehnilisi parameetreid;

5.3.2 on takistatud Võrguettevõtja ligipääs Tarbija omandis või valduses oleval territooriumil asuvale mõõtesüsteemile selle kontrollimiseks või asendamiseks või tarbijapaigaldise käitamiseks vajalike tööde tegemiseks;

5.3.3 Tarbija on rikkunud võrgulepingus või maagaasiseaduses sätestatud tingimusi.

5.4 Kui tarbija on jätnud võrguettevõtjaga sõlmitud lepingus ettenähtud tasu tasumata ning tarbija kasutab gaasi alalise elukohana kasutatava eluruumi kütmiseks, võib gaasivarustuse ajavahemikus 1. oktoobrist kuni 1. maini katkestada teatades sellest ette 90 päeva.

5.5 Võrguettevõtjal on õigus erakorralistes olukordades piirata Ostja poolt gaasi tarbimist vastavalt õigusaktidega sätestatud korras.

5.6 Võrguettevõtjal on õigus ajutiselt katkestada Võrguteenust või vähendada Gaasi tarnet, kui see on vältimatu gaasijaotusvõrgu ja gaasiseadmete korrashoiuks või uue tarbija ühendamiseks. Võrguteenuse planeeritud katkestamisel tegutseb Müüja nii, et katkestus on võimalikult lühiajaline ja häirib võimalikult vähe tarbijaid.

5.7 Võrguettevõtja ei vastuta gaasi ülekandeteenuse osutajast ja Gaasivõrk AS-st tingitud gaasivarustuse katkestuse eest ega hüvita sellest tulenevat kahju ega kulutusi.

5.8 Kui gaasikatkestus toimus Tarbija süül, taastab Võrguettevõtja gaasivarustuse või võrguühenduse pärast seda, kui Tarbija on hüvitanud gaasivarustuse või võrguühenduse taastamisega seotud kulutused.

6. LEPINGU KEHTIVUS, MUUTMINE, LÕPETAMINE ja VAIDLUSTE LAHENDAMINE

6.1 Võrguleping jõustub pärast Lepingu allkirjastamist mõlema poole poolt, kui pooled ei ole kokku leppinud teisiti.

6.2 Võrgulepingut saab muuta Poolte kokkuleppel või muudel Võrgulepingus või seaduses ettenähtud alustel.

6.3 Võrguleping lõpeb:

6.3.1 poolte kirjalikul kokkuleppel;

6.3.2 võrgulepingu ülesütlemisel võrgulepingus ja õigusaktides nimetatud alustel;

6.3.3 juriidilisest isikust kliendi lõppemise korral, v.a juhul, kui võrguleping on üle antud juriidilise isiku õigusjärglasele;

6.3.4 õigusaktides ettenähtud muudel alustel.

6.4 Füüsilisest isikust tarbija surma korral võrguleping läheb üle isikule, kes päris kliendipaigaldise. Tarbija surmast teada saamisel on võrguettevõtjal õigus vormistada võrguleping ümber pärija nimele, teavitades sellest pärijat.

6.5 Tarbijal on õigus võrguleping lõpetada, teatades sellest võrguettevõtjale vähemalt 30 kalendripäeva ette.

6.6 Kui Tarbija soovib võrgulepingu lõpetada Tarbijapaigaldise võõrandamise tõttu, peab ta sellest Võrguettevõtjat teavitama ning edastama Võrguettevõtjale uue omaniku kontaktandmed.

6.7 Võrguettevõtjal on õigus võrguleping lõpetada, kui:

6.7.1 Tarbija on tarbijapaigaldise võõrandanud ning tal pole seaduslikku alust selle kasutamiseks;

6.7.2 Tarbija on oluliselt rikkunud võrgulepingust tulenevaid kohustusi või õigusaktides sätestatud tingimusi ja ei ole rikkumist kõrvaldanud võrguettevõtja antud mõistliku aja jooksul;

6.7.3 esineb muu õigusaktides sätestatud alus.

6.8 Võrguettevõtja teatab kliendile võrgulepingu ülesütlemisest ette vähemalt 30 kalendripäeva. Punktis 6.6.2 nimetatud juhul teatab võrguettevõtja kliendile võrgulepingu ülesütlemisest ette vähemalt 7 kalendripäeva.

6.9 Tarbija teatab Võrgulepingu lõppemisel Võrguettevõtjale mõõtesüsteemide lõppnäidud, võimaldab Võrguettevõtjale tarbimiskoha mõõtesüsteemide ülevaatuse ja tarbimiskoha võrgust lahtiühendamise.

6.10 Võrgulepingu lõppemisel mistahes põhjusel, kaasa arvatud Võrgulepingu kehtetus, kohaldatakse ka pärast Võrgulepingu lõppemist neid lepingusätteid, mis oma olemuse tõttu sätestavad poolte õigusi ja kohustusi pärast Võrgulepingu lõppemist.

6.11 Käesolevast lepingust tulenevaid lahkarvamusi püüavad Pooled lahendada eelkõige läbirääkimiste teel. Kui see ei õnnestu, siis on Tarbijal õigus pöörduda Konkurentsiameti poole või lahendada lahkarvamus Eesti Vabariigi õigusaktidega ettenähtud korras.

6.12 Tarbijal on õigus vahetada gaasimüüjat, esitades Võrguettevõtjale sellekohase taotluse hiljemalt 14 päeva enne uue arvestuskuu algust. Gaasimüüja vahetus toimub kalendrikuu vahetumisel tingimusel, et Tarbija on täitnud kõik kohustused Võrguettevõtja ees. Gaasimüüja vahetus on Tarbijale tasuta.

7. POOLTE VASTUTUS

7.1 Pooled vastutavad lepingus sätestatud kohustuste mittekohase täitmise või täitmata jätmise eest.

7.2 Pooled vastutavad isikute tegevuse eest, keda nad kasutavad oma kohustuste täitmiseks.

7.3. Kohustuste mittekohane täitmine või täitmata jätmine on vabandatav, kui pool rikkus kohustust vääramatu jõu tõttu. Vääramatu jõud on asjaolu, mida Pool ei saanud mõjutada ja mõistlikkuse põhimõttest lähtudes ei saanud temalt oodata, et ta Võrgulepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks, sealhulgas loodusõnnetused, tulekahju, majandusblokaad gaasisüsteemiga ühendsüsteemis töötavate riikide vahel, streik, diversiooni või vandalismi akt, eriolukorra väljakuulutamine, süsteemihalduri õiguspärane tegevus gaasisüsteemi normaalolukorra tagamiseks.

7.4 Kui vääramatu jõu mõju on ajutine, on kohustuse rikkumine vabandatav üksnes aja vältel, mil vääramatu jõud kohustuse täitmist takistas.

7.5 Pool hüvitab teisele poolele lepinguga sätestatud kohustuste täitmata jätmisega või mittekohase täitmisega põhjustatud otsese varalise kahju.

7.6 Pool peab tekkinud kahjust teadasaamisel mõistliku aja jooksul teatama teisele poolele kirjalikult kahju arvatava suuruse ja kahju hüvitamise aluse.

7.7 Poolel on õigus nõuda teiselt poolelt kahju olemasolu ja suurust tõendava teabe esitamist.

8. ISIKUANDMETE TÖÖTLEMINE

Võrguettevõtja tagab füüsilisest isikust Tarbija isikuandmete kaitsmise ja töötlemise vastavuses õigusaktidega. Võrgulepingu sõlmimisega annab Tarbija Võrguettevõtjale nõusoleku töödelda, edastada või avaldada Võrgulepingut puudutavaid andmeid, sealhulgas Tarbija isikukoodi ja asukohta, isikutele, keda Võrguettevõtja kasutab Võrgulepingu täitmisel, tingimusel, et nimetatud isikutel on õigus kasutada saadud andmeid ainult oma otseselt Võrguettevõtjaga seotud tegevusteks.